Portugalijos Malaka

Portugalijos Malaka () – Portugalijos kolonija, XVI–XVII a. egzistavusi dabartinės Malaizijos Malakos mieste.

 Raida 
Iki XVI a. pradžios Malakos miestas buvo galingos Melakos sultonato sostinė, vienas iš judriausių Azijos uostų, kontroliavęs jūrinę prekybą tarp Indijos ir Kinijos. 1509 m. Portugalijos karalius Manuelis I, išgirdęs apie šio miesto turtus, pasiuntė admirolą Diogo Lopes de Sequeira, kad užmegztų santykius ir įkurtų čia Portugalijos atstovybę. Sequeira buvo pirmasis portugalas, pasiekęs miestą. Iš pradžių jo santykiai su sultonu Mahmud Šahu buvo geri, tačiau netrukus jie pablogėjo. Mahmud Šahas bandė užimti portugalų laivus, tačiau šie pabėgo.

1511 m. tuometinis Indijos vicekaralius Afonso de Albuquerque išplaukė su laivų flotile iš Goa ir užpuolė Melaką. Tų metų rugpjūčio 24 d., po 40 dienų trukusio mūšio, Melaka turėjo pasiduoti. Miestą užėmė portugalai, kurie čia įkūrė Portugalijos koloniją. Sultono įpėdiniai išlaikė teritorijas už miesto, kur ilgainiui įkurti Džohoro sultonatas ir Perako sultonatas.

Melakos kolonija buvo pirmasis krikščioniškas forpostas Pietryčių Azijoje, ir čia jis susidūrė su labai aršiu musulmonų malajų pasipriešinimu. Malajų sultonatai aplinkui nesusitaikė su pralaimėjimu ir nuolat siaubė portugalų kontroliuojamą miestą. Prie malajų prisidėjo ir Mingų Kinija, kuri laikė regioną savo globojamu. Azijiečiai prekybininkai ėmė vengti Malakos kaip svarbaus prekybinio uosto, ir vietoj jo rinkosi naujai augančius uostus, tokius kaip Džohoras, Ačehas ir kt. Tai kardinaliai pakeitė Malakos sąsiaurio prekybinę sistemą ir vedė kadaise klestėjusį Malakos miestą į nuskurdimą.

Apsupti priešiškų valstybių, portugalai įtvirtino Malakos tvirtovę (Fortaleza de Malaca) su keturiais vartais. Miesto gyventojai pavojaus metu slėpdavosi tvirtovėje, kuri buvo puolama daug kartų, bet niekada iki galo nepaimta. Į miestą migravo nemažai portugalų, kurie tuokėsi su vietos gyventojais, duodami pradžią mišriai krikščionių malajų (kristangų) tautybei.

XVII a. pradžioje portugalų hegemoniją Pietryčių Azijoje ėmė kvestionuoti olandai. Po kelių nesėkmingų mėginimų paimti Malaką, jie sudarė sąjungą su Ačehu ir Džohoru. 1641 m. jungtinės olandų ir musulmonų pajėgos pralaužė portugalų pasipriešinimą ir miestas buvo paimtas. Olandai čia įkūrė savo koloniją – Nyderlandų Malaką.

 Kapitonai-majorai 
 Vardas  Nuo  IkiRui de Brito Patalim 1512  1514Jorge de Albuquerque 1514  1516Jorge de Brito 1516  1517Nuno Vaz Pereira 1517  1518Afonso Lopes da Costa 1518  1519Garcia de Sá 1519  1521Jorge de Albuquerque (pakartotinai) 1521  1525Pero de Mascarenhas15251526Jorge Cabral15261528Pero de Faria15281529

Kategorija:Malaizijos istorija
Kategorija:Portugalijos kolonijinė imperija
Kategorija:Kolonijos Pietryčių Azijoje